Budoloogia ajaloost tänapäeva tõi Harri Intsi mõtisklus "Meeletervendamise võimalikkusest". H. Ints vaatles budismi meeletervenduslikku külge. Ta küsis, kas psühholoogiline teadmine või budistliku psühholoogia seisukohtade tundmine viib otse meeletervendusele? Ja hoiatas, et konstateeriv teadmine ei ole veel mõistmine. Edasi küsis ta, kas meeletervendus on millegi hävitamine-kaotamine? Ja vastas, et tegeledes ahistusseisundi hävitamisega, viibib inimene tegelikult selles  seisundis edasi. Pääs on ahistuse ületamises mõistmise läbi. Aga ikkagi, mis siis takistab meelestatust meeletervendamisele? Hirm mõistmise ees! H. Ints rõhutas, et eriti tähtis on meeletervenduse läbiviija (psühhoterapeudi) isik, kelle meel ei tohi olla ahistatud-pärsitud.